จ.ประจวบคีรีขันธ์ อำนวยความสะดวกด้านการจราจร ลดปัญหารถหนาแน่นบนถนนเพชรเกษม หลังมีนักท่องเที่ยวเดินทางจำนวนมาก
นายจีรวัฒน์ พราหมณี ปลัดเทศบาลเมืองหัวหิน จังหวัดประจวบคีรีขันธ์ เปิดเผยว่า ในช่วงวันหยุดยาวนี้พบว่าสภาพการจราจรบนเส้นทางถนนเพชรเกษมผ่านพื้นที่ อำเภอหัวหิน จังหวัดประจวบคีรีขันธ์ มีจำนวนรถหนาแน่น โดยเฉพาะในเขตเทศบาลเมืองหัวหิน การจราจรติดขัดอย่างหนัก เนื่องจากมีนักท่องเที่ยวจำนวนมากเดินทางเข้ามาพักผ่อนตากอากาศที่ชายหาดหัวหิน และท่องเที่ยวในสถานที่สำคัญหลายแห่ง 
ดังนั้นจึงได้ประสานเจ้าหน้าที่แขวงทางหลวงประจวบคีรีขันธ์ ตำรวจจราจร สภ.หัวหิน เจ้าหน้าที่กู้ภัย อยู่ประจำจุดคอยอำนวยความสะดวกด้านการจราจรให้คล่องตัว รวมทั้งปิดจุดกลับรถบางจุดในเขตเมืองหัวหินชั้นในเพื่อไม่ให้มีปัญหารถติดสะสม พร้อมกันนี้ ได้มีการติดตั้งป้ายแนะนำให้ผู้ใช้รถใช้ถนนหันไปใช้ถนนบายพาสปราณบุรี – ชะอำ เพื่อลดปัญหาการจราจรบนถนนเพชรเกษม โดยคาดว่าในเช้าวันพรุ่งนี้นักท่องเที่ยวจะเริ่มทยอยเดินทางกลับมากขึ้น